
TEISĖJŲ TARYBA

NUTARIMAS
DĖL TEISĖJŲ TARYBOS 2017 M. VASARIO 24 D. NUTARIMO NR. 13P-32-(7.1.2) „DĖL VAIZDO FIKSAVIMO ĮRANGOS NAUDOJIMO TEISMUOSE GAIRIŲ PATVIRTINIMO“ PAKEITIMO

2017 m. birželio 30 d. Nr. 13P-104-(7.1.2)
Vilnius

Vadovaudamasi Lietuvos Respublikos teismų reorganizavimo įstatymu, Teisėjų taryba n u t a r i a:
[bookmark: _GoBack]Pakeisti Vaizdo fiksavimo įrangos naudojimo teismuose gaires, patvirtintas Teisėjų tarybos 2017 m. vasario 24 d. nutarimu Nr. 13P-32-(7.1.2) „Dėl Vaizdo fiksavimo įrangos naudojimo teismuose gairių patvirtinimo“:
1. Pakeisti 31-32 punktus ir juos išdėstyti taip:
„31. Organizuojant vaizdo fiksavimo įrangos naudojimą konkrečiame teisme, o kai teismas sudarytas iš teismo rūmų, – visuose to teismo rūmuose, Gairių nuostatos nėra taikomos tiesiogiai. Teismo pirmininkas turi teisę, vadovaudamasis šiose Gairėse įtvirtintomis nuostatomis bei atsižvelgdamas į teismo, o kai teismas sudarytas iš teismo rūmų, – teismo rūmų pastato projektavimo, būklės ypatumus, patvirtinti tvarką, kuri detalizuotų vaizdo fiksavimo įrangos naudojimą konkrečiame teisme, o kai teismas sudarytas iš teismo rūmų, – visuose to teismo rūmuose.
32. Teisme patvirtinta tvarka (ir vizualinė informacija (schema), jei ji parengiama, apie teismo, o kai teismas sudarytas iš teismo rūmų, – konkrečių teismo rūmų pastate esančių patalpų ir erdvių skirstymą į viešąsias, tarnybines ir specialiąsias patalpas, jas pažymint atitinkama spalva, kad kiekvienam asmeniui, atvykusiam į teismą (teismo rūmus), būtų aišku, kur yra atitinkamos patalpos ir kaip jose gali būti naudojama vaizdo įrašymo įranga) turi būti skelbiama viešosiose teismo, o kai teismas sudarytas iš teismo rūmų, – ir konkrečių teismo rūmų patalpose matomoje vietoje, teismo interneto svetainėje, taip pat su šia tvarka turi būti susipažinę ir ja vadovautis teisėjai, teismo darbuotojai.“.
2. Nustatyti, kad nutarimas įsigalioja nuo 2018 m. sausio 1 d.

